МахIмуд Жамилатида аскIов вугеб мехалъ, эбел-инсуе кIудияб ургъел букIинчIо: гьезда лъалаан чIужуялда аскIов вугев чи вакъунги къечонги хутIулареблъи, гьелда аскIоса нахъе ун хадуб, лъалеб жо, гьев язихълъана, гьесул ине цо ккураб бакI букIинчIо, имгIаласдасаги гьев нечон вукIана. Чанго росдал агьлуялъ дибирлъи гьабизе ахIулев вукIаниги, Муидаса рикIкIалъизе гьесие къабуллъулеб букIинчIо. Доб Жамилатида аскIов вугеб мехалъ гIадин гьев авадангоги вукIинчIо, ретIел-хьитги доб мехалъ гIадин бацIцIадгоги цIвакунги букIинчIо, къанагIатго гурони гьев росулъеги вачIунев вукIинчIо: вачIун хадуб эбел-инсулги гьесие кьогIаб гуреб калам букIинчIо – палхIасил гьездаги чIалгIун букIана гьесул лъугIизего лъугIулареб рокьиги, росабалъе хьвадиги. Гьеб кинабго кIоченабуна I9I3 соналъ араб рахъ лъачIого тIагIарав гьитIинав вац ГIумарица. МагIарулазул цоги гIолохъабазул къокъагун гьев ун вуго къватIиве хIалтIизе: абун букIун буго я Астраханалде, яги Харьковалъул рахъалде инилан – кватIичIого тIадги вуссинилан. ЦIараб заманалде гьев вуссинчIелъул, эбел-инсуца ахIи бахъанабуна. Хунзахъа жиндирго гьудул (гьобол) гIурус мацI лъалев чи Ясулавгун цадахъ МахIмудица кIиго сапар бухьана Астраханалдеги Харьковалдеги. Амма кигIан сверданиги ватизе кIвечIо я ГIумар, яги цадахъ хIалтIулел рукIарал гьесул къайицадахъал. ГIумарил нахъе хутIана хъизанги кIиго лъималги – гьезул наслуялъул чи вуго дов дуда данде чIварав МахIмуд дагьа-дагьаб кечIги ахIулебин дос – дов кIудияв МахIмудил гIадаб гьунар гьечIониги. Хъизан-къай Анасилазул цIакъ язихълъана: магIишат гьабуларев МахIмудги, хIалтIизе кIоларел херал эбел-эменги, гьитIинаб кIиго лъимергин хутIарай ГIумарил хъизанги – МахIмудиде семизеги ццидахинеги эбел-инсул гIураб багьана букIана – гьел семун щинахъе гьевги рокъоса тIагIунев вукIана, гьезие кумек гьабизе гьесда нух батулеб букIинчIо. Гьел МахIмудил гIумруялда жанир рукIарал цIакъго къваридал къоязда – гьесул гьудул ИнкIвалитIаса Шайхулислам дандчIвала Муигун, бицуна гьелда гIемераб хабар – дур хьвади мунагьаб бугилан, нагагь гъов чи хвани, хIакъаб жо, дуе чи чIваялъул хIакъги букIине бугилан. Муица жаваб гьабула: гIадамазул гIайиб-гъвел дагьлъизе жий хъамизегIаги хъамулеянийин гьесилан. Шайхулисламица гьеб иш данде ккезабула. ШагIирасул лъикIав гьудул, рохьихъан, ГIахьалчIиса МагIад абулев чияс тIаде босула Муиги МахIмудги рачун ГIашилтIе ине ва кколелъуб маслихIатги гьабизе. Цо моцI гIанаб мех ун букIуна гьел къояз Аргъвани росдаца МахIмуд жидерго дибирлъун гьавуралдаса, амма Рузман базе хьвадани гуреб гьев къанагIатги гьенив чIолев вукIинчIо. ЖамагIатчагIазе бокьун букIана цо багъилияй чIужуги ячун МахIмуд гьенив щула гьавизе, амма къадар букIун гьечIо: Цо рузман къоялъул къаде нахъе гьесда хадув вачIана Аргъваниве Шайхулислам – гьеле гьелда хадусеб къо буго доб ГIарахъ мегIер гьаргьадизабураб Муи хъамураб къо. Бицунаан, гьудулзабаз абураб гьабун цадахъ вилълъин гурони, гьесул щибго гъира букIинчIин гьеб ишалде: хъамун гурони ячIунарей херай чIужуялъул гогьдарабаз сахаб жого гьабиларилан. Киназдаго лъала гьеб хъамиялъги тIаде балагьал гIемер гьари гуреб рохел бачIинчIеблъи…